Милица Ђурђевић Стаменковски
Милица Ђурђевић Стаменковски (Београд, 21. јул 1990) српска је политичарка и политиколог. Председница је и једна од оснивача политичке странке Заветници.

Биографија 

Похађала је Основну школу „Драгојло Дудић”, а потом уписала Прву београдску гимназију. После гимназије, уписала је Факултет политичких наука Универзитета у Београду, на коме је стекла звање дипломираног политиколога.

Истакла се као вођа ултранационалистичких протеста уз подршку других организација са десног политичког спектра против проглашења независности Републике Косово, хапшења Радована Караџића, Ратка Младића, пресуда Хашког трибунала, спровођења Споразума о административним прелазима између Србије и Републике Косово, као и Бриселског споразума. Протести су организовани и против доласка бившег британског премијера Тонија Блера и ратификације Споразума између Србије и НАТО-а о сарадњи у области логистичке подршке.

Учествовала је на митингу подршке сиријском председнику Башару ел Асаду, те Руској Федерацији поводом анексије Крима и рата у Донбасу. Била је носилац листе Заветници на парламентарним изборима 2014. у коалицији са Бориславом Пелевићем, али листа није прешла цензус од 5 одсто. Странка није прешла цензус ни на наредна два избора (2016. и 2020), међутим то је успела на општим изборима 2022. године, када је Ђурђевић Стаменковски такође била председнички кандидат и завршила на петом месту.

Приватни живот 
Ћерка је Рајка Ђурђевића, новинара, књижевника и публицисте.

Удала се 10. септембра 2017. године за Стефана Стаменковског, председника и једног од оснивача странке Заветници. У јуну 2023. родила је близанце.

Напомене

Референце 

Рођени 1990.
Биографије живих особа
Политичари из Београда
Политиколози из Београда
Ученици Прве београдске гимназије
Српски политичари
Српски политиколози
Народни посланици Скупштине Србије